Uppfærð ágúst 2026
Prófefnislýsing - Próf til viðurkenningar bókara
Inngangur 
Prófnefnd, skipuð af Prófamiðstöð Íslands, stendur fyrir prófum til viðurkenningar bókara. Markmið prófnefndar er að vinna áfram það mikilvæga starf að tryggja gæði prófanna og tryggja að allt utanumhald sé með sem bestum hætti. 
Prófefnislýsing 
Prófnefnd til viðurkenningar bókara tekur ákvörðun um prófefnisatriði og semur prófefnislýsingu. Próf byggja á prófefnislýsingu. Gildandi prófefnislýsingu á hverjum tíma er að finna á heimasíðu Prófamiðstöðvar Íslands. Prófefnislýsingu er ætlað að auðvelda próftökum að undirbúa sig fyrir próf, hvort sem þeir hafa setið námskeið til undirbúnings töku slíkra prófa eða ekki. 
Í prófefnislýsingunni er að finna upptalningu á þeim efnisatriðum og hugtökum sem nauðsynlegt er að próftaki kunni skil á. Slík upptalning getur aldrei orðið tæmandi, því m.a. er reynsla og kunnátta einnig nauðsynleg. Próftaki þarf að geta sýnt fram á nægan skilning á efnisatriðum, t.d. með því að útskýra atriði og mögulega efnislegt samhengi þeirra sem óskað er eftir á prófi. Einnig þarf próftaki að sýna hæfni í að beita þessum efnisatriðum við úrlausn raunhæfra verkefna og þar með skilning og kunnáttu eftir því sem við á. 
Próf til viðurkenningar bókara eru mjög krefjandi, lögð er meiri áhersla á hæfni og skilning á viðfangsefni frekar en utanbókarlærdóm og eru byggð þannig upp að gert er ráð fyrir að próftakar hafi m.a. starfsreynslu á sviði bókhalds og góða Excel kunnáttu. 
Uppbygging prófs til viðurkenningar bókara og vægi prófhluta 
Prófnefnd tekur hverju sinni ákvörðun um fjölda sjálfstæðra úrlausnarefna, efnissvið þeirra og lengd próftíma. Prófin eru rafræn heimapróf unnin í Excel. 
Próf skiptist í þrjá prófhluta; prófhlutar I og II eru með efnislegri og fræðilegri nálgun og prófhluti III er raunhæft verkefni, sem byggir á öllum efnisþáttum úr prófhlutum I og II: 
1. Reikningshald. Rafrænt próf er samanstendur af tveimur hlutum;      1) Krossaspurningar, 20%, 2) Almennar textaspurningar, kennitölur og útreikningur 80%.  
2. Skattskil. Rafrænt próf er samanstendur af tveimur hlutum; 1) Krossaspurningar, 20%,  2) Textaspurningar og afmörkuð verkefni er varða skattskil, t.d. tekjuskattur og virðisaukaskattur, 80%.  
3. Raunhæft verkefni úr efnisþáttum I. og II. prófhluta. Rafrænt próf. Efnisþættir eru m.a. prófjöfnuður, uppgjör, skattframtal, skattskil, gerð ársreiknings, virðisaukaskattur o.fl. 
Markmið prófa 
Í prófhlutunum skal látið reyna á fræðilega þekkingu próftaka og hæfni til að beita henni í reynd, í samræmi við prófefnislýsingu og skilgreind hæfniviðmið. 
Markmið með I. og II. prófhluta er að próftaki sýni að hann kunni skil á þeim meginreglum, aðferðum og því lagaumhverfi sem reikningshald og skattskil byggja á. 
Markmið með III. prófhluta er að próftaki sýni að hann sé fær um að beita þekkingu sinni, sbr. I. og II. hluta, við lausn hagnýtra viðfangsefna og þannig sýni hæfni og skilning sinn á mögulegum viðfangsefnum sem viðurkenndir bókarar standa frammi fyrir í reynd. 
Að loknum prófum til viðurkenningar bókara fær próftaki staðfestingu á þeim skilningi og þeirri þekkingu sem viðkomandi hefur aflað sér við lausn prófa. 
Almennar upplýsingar um próftöku 
Próftaki ber einn ábyrgð á að mæta til prófs á réttum tíma. Próftaki ber einn ábyrgð á því að skrá sig í próf, hvort sem um er að ræða aðalpróf eða upptökupróf. Skráning í próf og greiðsla prófgjalda er forsenda þess að geta þreytt próf. Dagsetning prófhluta og tímasetning þeirra er auglýst sérstaklega á vef Prófamiðstöðvar Íslands. 
Prófin eru rafræn heimapróf tekin  í prófaumhverfi framkvæmdaraðila. Próftaki verður sjálfur að útvega tölvu og tryggja það að hann búi yfir góðri Excel kunnáttu. Öll tölvu- og tæknimál eru á ábyrgð próftaka og honum ber að tryggja góða nettengingu og tölvu með góðu vinnsluminni, skjá og lyklaborði. Próftaki ber einn ábyrgð á að tengjast próftökukerfi framkvæmdaraðila. Öll tæknileg vandamál eru á ábyrgð próftaka og getur hann ekki óskað eftir eða krafist auka próftíma ef hann lendir í tæknilegum vandamálum vegna tölvubúnaðar.  
Próftaki fær úthlutað prófnúmer frá Prófamiðstöð Íslands og er prófnúmer það sama í öllum prófhlutum, bæði í aðalprófum og í upptökuprófum.  
Fulltrúi prófnefndar svarar fyrirspurnum próftaka í prófum. 
Ef próftaki veður uppvís af því að fylgja ekki prófreglum þá áskilur prófnefnd sér allan rétt til að dæma prófúrlausn ógilda. Sama gildir um ef grunur vaknar um að próftakar hjálpist að, fái utanaðkomandi aðstoð við prófúrlausn eða nýti sér gervigreind við svörun. 
Gögn í prófum 
Þar sem prófin eru rafræn heimapróf eru öll gögn leyfileg. Helstu prófgögn sem höfð eru til hliðsjónar við prófagerð eru talin upp við hvern prófhluta hér að neðan. Athugið að listinn er ekki tæmandi. 
Í I. Prófhluta - Lög um ársreikninga nr. 3/2006, lög um bókhald 145/1994, kennitölublað og Reglur reikningsskilaráðs nr. 1. Miðað er við 1. september ár hvert þegar fjallað er um „nýjustu breytingar á lögum og reglugerðum á hverjum tíma“.  
Í II. Prófhluta – Lög, reglugerðir, og útgefnar reglur sem eru í skattalagasafni Skattsins á vef Skattsins og skattabæklingur. Miðað er við 1. september ár hvert þegar fjallað er um „nýjustu breytingar á lögum og reglugerðum á hverjum tíma“.  
Í III. Prófhluta – öll gögn sem tilgreind hafa verið í I. og II. prófhluta.  
Prófnefnd útvegar engin prófgögn, hvorki rafræn né á pappír. Próftaki sér um að útvega sér öll prófgögn. 
Prófskráning og réttur til próftöku 
Öllum er heimilt að skrá sig í aðalpróf til viðurkenningar bókara, í hvaða prófhluta sem er. Engin skylda er að sækja námskeið. Próftakar geta skráð sig í alla prófhluta samtímis eða í einstaka prófhluta ef ætlunin er að taka aðeins hluta prófanna á viðkomandi hausti. Skráningarfrestur í hvern prófhluta er í síðasta lagi 7 dögum fyrir settan prófdag. Til þess að geta skráð sig í upptökupróf þurfa próftakar að hafa skráð sig í aðalpróf og greitt prófgjald fyrir aðalpróf. 
Próftaki sem skráður er til prófs fær sendan greiðsluseðil vegna prófgjalds fyrir hvern prófhluta. Við greiðslu prófgjalds virkjast próftökuréttur fyrir viðkomandi prófhluta. Þar kemur fram gjalddagi og eindagi og hafi próftaki ekki greitt fyrir settan eindaga fellur próftökuréttur niður í viðkomandi prófhluta. Prófamiðstöð Íslands ákveður prófgjald ár hvert að fengnum tillögum prófnefndar viðurkenndra bókara. Upplýsingar um skráningu í próf eru hjá Prófamiðstöð Íslands. 
Upptökupróf 
Prófnefnd ákveður hvort haldið skuli upptökupróf, fyrir hvern prófhluta, og skulu þau auglýst sérstaklega á vef Prófamiðstöðvar Íslands. 
Gildistími (þriggja ára reglan) 
Öll próf þurfa að vera dagsett innan þriggja ára frá dagsetningu elsta prófsins. 
Nýtt próf fellir niður eldra próf (endurtekið próf), bæði að því er einkunn og dagsetningu varðar. Jafnræðis er gætt í hvívetna gagnvart öllum próftökum að þessu leyti. 
Einkunnir, vægi efnisþátta og viðurkenning 
Til að öðlast viðurkenningu sem viðurkenndur bókari skal próftaki hafa lokið prófum í öllum prófhlutum með fullnægjandi árangri ásamt veginni meðaleinkunn allra prófhluta. Einkunn í hverjum prófhluta er gefin í heilum og hálfum tölum. Lágmarkseinkunn í hverjum prófhluta er 5,00. Til þess að hljóta viðurkenningu þarf vegið meðaltal lokaeinkunna úr öllum prófhlutum að vera 7,00 hið minnsta. Vegin lokaeinkunn reiknast út frá birtri einkunn í viðkomandi prófhluta. Vegin lokaeinkunn reiknast með tveimur aukastöfum og er því hvorki hækkuð né lækkuð á nokkurn hátt. Ef próftaki nær ekki tilskilinni lágmarkseinkunn, í einstökum prófhlutum eða veginni meðaleinkunn, er honum heimilt að þreyta próf að nýju þegar próf eru haldin. Einkunnir skulu birtar próftökum innan 30 daga frá dagsetningu prófs. 
Náms- og þekkingaratriði til viðurkenningar bókara, á breiðum grundvelli, er skipt upp í eftirfarandi; reikningshald, skattskil og upplýsingatækni. Miðað er við að vægi þessara efnisþátta í prófinu sé í þessari sömu röð, 45%, 50% og 5% og að þau skiptist milli prófhlutanna þriggja með eftirfarandi hætti: 
	
	I.prófhluti 
	II.prófhluti 
	III.prófhluti 
	 

	
	4 tímar 
	4 tímar 
	5 tímar 
	Heildarvægi 

	Reikningshald 
	25% 
	 
	20% 
	45% 

	Skattskil 
	 
	30% 
	20% 
	50% 

	Upplýsingatækni 
	 
	 
	5% 
	5% 

	Vægi í lokaeinkunn 
	25% 
	30% 
	45% 
	100% 


Hér neðar eru nokkur dæmi um útreikning á lokaeinkunn miðað við gefnar einkunnir úr prófhlutunum þremur og vægi þeirra í lokaeinkunn. Lágmarkseinkunn úr hverjum prófhluta fyrir sig er 5,00 en vegin lokaeinkunn er að lágmarki 7,00 til að öðlast viðurkenningu. Lokaeinkunn er gefin með tveimur aukastöfum og er því hvorki hækkuð né lækkuð að neinu leyti. 

[image: Viðurkenndir bókarar 2021]


 Sá sem óskar eftir að fá viðurkenningu sem bókari skal uppfylla eftirfarandi skilyrði: 
1. Vera búsettur hér á landi. Skilyrðið um búsetu á þó ekki við um ríkisborgara annarra aðildarríkja Evrópska efnahagssvæðisins, aðildarríkja stofnsamnings Fríverslunarsamtaka Evrópu eða Færeyinga. 
2. Vera lögráða og hafa forræði á búi sínu. 

Helstu prófefnisatriði 

Reikningshald 
Prófefnisatriði: 
Eðli tvíhliða bókhalds: debet, kredit, efnahagsreikningur, rekstrarreikningur, bókhaldsreikningar, dagbók, aðalbók, undirbækur t.d. birgðabókhald, viðskiptamannabókhald og prófjöfnuður. Gerð ársreiknings og skýringar. 
Tilgangur, markmið, hugtök og önnur efnisatriði sbr. Lög um ársreikninga. Grundvallarhugtök, grunnreglur og forsendur reikningsskila er m.a. að finna í reglum reikningsskilaráðs nr. 1. 
Prófsefni nær m.a. yfir eftirfarandi hugtök/atriði: eignir, skuldir, eigið fé, tekjur, gjöld, afkoma/hagnaður/tap, heildarhagnaður, afmörkuð rekstrareining , reikningsskilatímabil, áframhaldandi rekstrarhæfi, kostnaðarverðsregla, gangvirði, innlausn tekna, jöfnunarregla, varkárnisregla, mikilvægisregla, efni umfram form, glögg mynd, ársreikningur, skýrsla stjórnar, áritun endurskoðenda/skoðunarmanns, rekstrarreikningur, efnahagsreikningur, sjóðstreymi og skýringar. Samstæðureikningsskil eru ekki prófsefni. 
Ýmis tæknileg atriði er varða reikningsskil, s.s. afstemmingar, bókhaldslegt mat, bókhaldslegir útreikningar, birgðamat, niðurfærsla birgða, fyrningar, afskriftaaðferðir, niðurfærsla viðskiptakrafna, ógreiddur kostnaður, fyrirframgreiddur kostnaður, útreikningur vaxta og verðbóta, einfaldir fjármálagerningar t.d. verðtryggt og óverðtryggt skuldabréf, (ekki flóknir fjármálagerningar t.d. afleiður), einfaldir leigusamningar (t.d. húsaleigu-, rekstrar- og fjármögnunarsamningar), endurmat eigna, óefnislegar eignir, bókhaldslegar og skattalegar afstemmingar og gerð sjóðstreymis. 
Greining og túlkun ársreikninga með aðstoð kennitalna, s.s. veltuhraði og biðtími birgða, álagning, veltuhraði og innheimtutími krafna, innra virði hlutabréfa, brúttó ágóðahlutfall, EBIT, EBITDA, rekstrarhagnaðarhlutfall, hagnaður á hlut, veltufjárhlutfall, lausafjárhlutfall, eiginfjárhlutfall, skuldahlutfall, arðsemi eigin fjár og heildareigna. Einnig skal próftaki geta greint ársreikninga með a.m.k. láréttri eða lóðrétti greiningaraðferð (greining milli ára og innan árs). 
Þekking og skilningur á helstu atriðum laga og reglugerða er tengjast bókhaldsvinnu og framsetningu reikningsskila. 

Hæfniviðmið: 
Próftaki þekki og skilji: 
· forsendur tvíhliða bókhalds og bókhaldsfærslna 
· grunnhugtök og grundvallarreglur reikningshalds og forsendur sem það hvílir á 
· tilgang og notagildi með reikningshaldi og -skilum og hverjum reikningshaldsupplýsingar eru ætlaðar, þ.e. haghafar 
· gildandi lagaramma og regluverk á bak við bókhald og ársreikninga 
· tilgang með einstökum hlutum ársreiknings og samhengið á milli þeirra 
· helstu aðferðir við greiningu og túlkun ársreikninga 
Próftaki búi yfir hagnýtri færni og hæfni til að: 
· færa bókhald fyrir einstaklinga í rekstri, örfélög og lítil félög 
· framkvæma afstemmingar á eigna- og skuldaliðum (s.s. banka, viðskiptakröfum, viðskiptaskuldum, virðisaukaskatti , skuldabréfum, einföldum leigusamningum) á ákveðnum tímapunktum 
· gera upp bókhald og miðla upplýsingum úr því fyrir ákveðið tímabil 
· stilla upp ársreikningi fyrir einstaklinga í rekstri, örfélög og lítil félög á grundvelli uppgjörs, þ.e. rekstrarreikningi, efnahagsreikningi og yfirliti um breytingar á eigin fé og nauðsynlegum skýringum 
Próftaki hafi til að bera fræðilega hæfni til að: 
· meta hvort ársreikningur gefi glögga mynd af afkomu, fjárhagslegri stöðu í árslok og breytingu á handbæru fé, sbr. lög um ársreikninga 
· greina mikilvæg atriði í rekstri og fjárhagsstöðu fyrirtækis út frá ársreikningi þess og geta aðgreint óreglulega liði 
· átta sig á takmörkunum bókhaldsupplýsinga 
· meta hvort fyrirtæki er rekstrarhæft 
 
Skattskil 
Prófefnisatriði: 
Helstu atriði skattalaga og -reglna : s.s. skattskyldir aðilar, skattskyldar tekjur, A, B og C tekjur, frádráttarliðir, söluhagnaður, fyrningarreglur, tekjuskattsstofn. 
Helstu atriði laga um virðisaukaskatt og reglugerða á grundvelli laganna: skattskyldusvið, skattskyldir aðilar, aðilar undanþegnir skatti og tilkynningarskyldu, skattverð, skattskyld velta o.s.frv. 
Helstu atriði laga um staðgreiðslu opinberra gjalda og laga um tryggingagjald og reglugerða á grundvelli laganna. 
Útfylling, gerð og framsetning skattframtals einstaklinga og örfélaga og lítilla félaga (útfylling rekstrarblaða a.m.k. 4.10, 4.11 og 1.04), uppgjör virðisaukaskatts og vörsluskatta, samskipti við Skattinn, kæruleiðir til yfirskattanefndar. 
Frjáls og sérstök skráning virðisaukaskattsskyldra aðila. 
Munurinn á reiknuðum tekjuskatti og gjaldfærðum, frestaður tekjuskattur/skattinneign, (meginatriði). 
Fyrirtækjaskrá RSK, helstu félagaform (hf., ehf., sf. og slf.), val á félagaformi og mismunandi ábyrgð hluthafa/eigenda, reglur um arðgreiðslur/úthlutun á eigin fé. 
Hæfniviðmið: 
Próftaki þekki og skilji: 
· gildandi lög um tekjuskatt, fjármagnstekjuskatt, virðisaukaskatt, staðgreiðslu opinberra gjalda, lög um tryggingagjald og erfðafjárskatt 
· mögulega frádráttarliði frá tekjuskattsstofni 
· kæruleiðir vegna skattálagningar 
· mismunandi félagaform og ábyrgð tengdri þeim 
Próftaki búi yfir hagnýtri færni og hæfni til að: 
· fylla út skattframtal fyrir einstaklinga sem og örfélög og lítil félög 
· framkvæma launaútreikning 
· reikna út tekjuskattsstofn og áætla tekjuskatt af honum 
· reikna út staðgreiðslu af launum, tryggingagjald og lífeyrissjóðsframlag 
· gera virðisaukaskattsuppgjör 
· eiga bréfleg samskipti við skattyfirvöld, eins og að geta svarað skattyfirvöldum þegar fyrirspurnir berast og geta sent inn fyrirspurnir til skattyfirvalda 
· vísa til viðeigandi laga og reglugerða með viðurkenndum hætti 
 Próftaki hafi til að bera fræðilega hæfni til að: 
· velja helstu skattfrestunarkosti sem skattalög heimila og meta áhrif mismunandi félagaforms á skattlagningu fyrirtækis. 

Próf eru tekin í Excel og því þurfa próftakar að hafa góða þekkingu á Excel og geta unnið í Excel umhverfi og geta framkvæmt útreikninga hvers konar, pivot töflur og annað þessu líkt.
Nauðsynlegt er að próftkar hafi m.a. eftirfarandi efnisatriði á hreinu; stofnun skráa og vinnuskjala, afritun milli skjala, skjalasnið, uppbygging á reikniformúlum hvers konar, tilvísun í reiti og önnur vinnuskjöl, innbyggð föll s.s. textaföll, leitarföll, fjármálaföll og skilyrð föll, síur (filters) og veltitöflur (pivot), prófjöfnuður, uppsetning ársreiknings, lánareiknir og lánatafla, fyrningartafla, afstemmingarskjal tryggingagjalds og virðisaukaskatts, reglugerð um rafrænt bókhald. 
Almennt hæfniviðmið að loknum öllum prófhlutum 
Að loknum öllum prófum verði próftaki fær um að annast bókhald, gerð og framsetningu reikningsskila og skattskila fyrir einstaklinga, einstaklinga í rekstri, örfélög og lítil félög. Einnig á próftaki að geta annast vinnu við bókhald í meðalstóru eða stóru félagi m.t.t. þeirrar starfsreynslu er viðkomandi býr yfir.  
Auk þessa er gert ráð fyrir að próftakar þekki efni úrskurða yfirskattanefndar og ákvarðandi bréf Skattsins. Sjá vefsíðu: https://yskn.is 

